钦定古今图书集成/明伦汇编/氏族典/第397卷 > 李梦阳
## 钦定古今图书集成/明伦汇编/氏族典/第397卷 > 李梦阳

按《明外史李梦阳传》：“梦阳，字献吉，庆阳人。父正，官周
王府教授，徙居开封。弘治六年，举陕西乡试第一。明
年成进士，授户部主事，晋郎中。榷关格势要，构下狱，
得释。十八年，应诏上书，极论得失，末言：寿宁侯张鹤
龄招纳无妄，罔利贼民，势如翼虎。时皇后有宠，后母
金夫人泣愬帝，帝系梦阳锦衣狱，寻宥出。孝宗崩，武”
宗立，刘瑾等八虎用事。尚书韩文语及而泣。梦阳曰：
“公大臣，何泣也？诚率诸臣伏阙争，阁臣必应之去，若
辈易耳。”文曰：“善，君为我属草。”草成，会语泄，文等皆逐
去。瑾矫旨谪山西布政司经历，勒致仕。瑾诛，起故官，
迁江西提学副使。御史江万实恶梦阳，奏之，遂以冠
带闲住。梦阳既家居，益跅弛负气，自号“空同子”子枝、
进士。梦阳才思雄鸷，以复古自命，与何景明、徐祯卿、
边贡、朱应登、顾璘、陈沂、郑善夫、康海、王九思等号“十
才子”，又与景明、祯卿、贡海、九思、王廷相号“七才子。”迨
嘉靖朝，李攀龙、王世贞出，复奉为宗。天下推李、何、王、
李为四大家，无不争效其体。